Endnu en brik er faldet på plads i Gellerup. Et flertal i byrådet har sikret en ny grøn bypark i bydelen, der er under forandring.

Annonce

AARHUS: En grøn bypark på 10 hektar i Gellerupparken er sikret. Det stod klart i byrådssalen onsdag aften, da efter flertal af byrådet vedtog lokalplan 1026. Byparken er tænkt som bydelens grønne hjerte, hvor der skal være både bevægelses- og aktivitetstilbud. Der skal altså være plads til sport og leg - og det er for både børn og voksne. Rådmand for Teknik og Miljø, Kristian Würtz, forventer, at byparken bliver et attraktivt tilflugtssted. - Vi får en flot bypark, som både vil være attraktiv for beboerne i Gellerup/Toveshøj og for resten af århusianerne. Den får blandt andet væksthuse, legepladser og sportsfaciliteter, men der bliver også steder, hvor man kan søge stilheden. Jeg tror, at den bliver attraktiv for hele byen, siger Kristian Würtz, rådmand for Teknik og Miljø.

Der opstilles 3 klatreskulpturer i forskellige størrelser. Den højeste klatreskulptur kombineres med et udsigtstårn, hvor man har udsigt ud over hele området. Foto: SLA/Effekt Arkitekter

Anlægsperioden ventes at starte de kommende uger, og byparken skal stå færdig om et års tid. Den grønne bypark er endnu et af flere initiativer i Gellerup og Toveshøj, hvor blandt andet den nye bygade Karen Blixens Boulevard blev indviet i sommeren 2016. I løbet af 2017 bliver der taget første spadestik til Ungdomsbyen. Og i begyndelsen af 2018 skal den nye bypark så gerne stå klar. - I de kommende år vil der ske rigtig mange spændende ting i området. Århusianerne kan sagtens begynde at glæde sig til, at byen får en ny attraktiv, velfungerende og international bydel i social balance, siger Kristian Würtz.

De nye grønne byrum skal henvende sig bredt: til gamle og unge, drenge og piger, beboere og gæster udefra, legende mennesker og målrettede motionister. Det nye grønne byrum skal binde bydelens nye kvartersdannelser sammen og samtidig forbinde Skjoldhøjkilen med Brabrand Ådal. Pressefoto

Der opstilles 3 klatreskulpturer i forskellige størrelser. Den højeste klatreskulptur kombineres med et udsigtstårn, hvor man har udsigt ud over hele området. Foto: SLA/Effekt Arkitekter

Den nye park i Gellerup og Toveshøj samler kulturlandskab og naturområder - et landskab med både frodigt naturpræg og en stor diversitet i beplantningen. Foto: LA/Effekt Arkitekter

I 2014 dystede tre teams om at få lov at lave den grønne bypark. Som Stiften tidligere har skrevet, vandt et team bestående af EFFEKT, SLA og Cowi konkurrencen i efteråret 2014. De skal udforme byparken, der har en størrelse af 10 hektar - svarende til i omegnen af 27 fodboldbaner. Det kommer til at koste omkring 100 millioner kroner. Teamet har især lagt vægt på, at byparken skal være grøn og fyldt med beplantning. Til den sportslige side kommer der både fodboldbaner og klatreskulpturer, mens en grøn plads giver plads til både en scene og en pavillon. Lokalplanen blev vedtaget i Aarhus Byråd onsdag 1. februar, og dermed blev endnu et punktum sat i Gellerupparken.